ለአፍሪካ ኅብረት ምሥረታ መሠረት የተጣለው ደግሞ ጀግኖቹ አያቶቻችንና ቅድመ አያቶቻችን በከፈሉት ወደር የሌለው መስዕዋትነት መሆኑን መገንዘብ ተገቢ ነው፡፡ የአውሮፓ ቅኝ ገዥ ኃይሎች አፍሪካንና ሌሎች አኅጉራትን እንደ ቅርጫ በተከፋፈሉበት ወቅት ኢትዮጵያም የእነዚህ ኃይሎች የትኩረት መስህብ ነበረች፡፡ በተለይ ጣሊያን በታሪካዊው የውጫሌ ውል ላይ በፈጸመው ሸፍጥ ምክንያት ታላቁ ፀረ ኮሎኒያሊስት የዓደዋ ጦርነት መካሄዱ ይታወሳል፡፡ በዚህ ታላቅ ትንግርታዊና ዘመን የማይሽረው የዓውደ ግንባር ውጊያ ለዓለም ጥቁር ሕዝቦች መመኪያና ተምሳሌት የሆነ አንፀባራቂ ድል የተገኘው በጀግኖቹ ኢትዮጵያውያን ተጋድሎ ነበር፡፡ አንድ የአውሮፓ ታላቅ ቅኝ ገዥ ኃይል በግማሽ ቀን ጦርነት በዓደዋ ተራሮች ላይ ፍርክስክሱ ሲወጣ አውሮፓውያኑ አንገታቸውን ሲደፉ፣ በመላው ዓለም በቅኝ ገዥዎች ቀንበር ሥር የነበሩ ጥቁሮች ደግሞ አንገታቸውን ቀና አደረጉ፡፡ የጀግኖቹ አያቶቻችንና ቅድመ አያቶቻችን ወደር የሌለው ድል በዓለም ሲናኝ ኢትዮጵያ እንደ አንፀባራቂ ኮከብ የብዙዎችን ቀልብ ሳበች፡፡ ከዚያን ጊዜ ጀምሮም ለፀረ ቅኝ አገዛዝ ትግል ተምሳሌት ሆነች፡፡ ኢትዮጵያ የአፍሪካውያን ልብ ውስጥ ተጻፈች፡፡ ሌላው ቀርቶ የደቡብ ምሥራቅ እስያ አገሮች ከቅኝ ገዥዎች መዳፍ ለመውጣት የኢትዮጵያን ፈለግ ተከተሉ፡፡ በታሪኮቻቸው ውስጥም የኢትዮጵያ መነሳሳት መፍጠር ተከትቧል፡፡